A KÖZÖSSÉGÉPÍTŐ PAP

(100 éve született Halász Endre, aki 32 évig volt Pécelen plébános)

1951-ben begördült a vonat a péceli állomásra, és bőrönddel a kezében leszállt egy fiatalember, Pécel új plébánosa. Az ott álló emberek látták, hogy az új plébános a vonatról leszállva megbotlik és elesik. Nem is sejtették, hogy nem véletlenül botlott meg, hanem szándékosan, mert feltűnés nélkül szerette volna megcsókolni azt a földet, ahová plébánosnak érkezett.

Ez a szerénység végigkísérte egész életét. Amikor az ÁVH egy házkutatás során szétszedte a plébániáját, elkobozva iratait, könyveit, diafilmjeit, hajnalban megkérdezte a nyomozókat, hogy kérnek-e kávét, mert bizonyára elfáradtak.

A házkutatásokkal a megfélemlítés volt a cél, de ő változatlan lendülettel folytatta a munkát. Sokakat viszont sikerült megfélemlíteni, a szülők féltették a gyerekeiket, az egyetemistákat kicsapással fenyegették, ha hittanórára, templomba jártak. Amikor valaki ezzel a problémával Mindszenty bíboroshoz fordult, a bíboros ezt mondta: „az egyház sohasem kért engedélyt a párttitkároktól az evangélium terjesztésére.”

A kezdetektől agitált a fakultatív hittan mellett; az egész egyházmegyében Pécelen volt a legtöbb hittanos, ami az akkori tanácselnököknek nem kis fejfájást okozott. Természetesen minden lépését figyelték; a péceli III/III-as megbízott a helyi cukrász volt, akinek fia természetesen buzgó ministránsként ott nyüzsgött a plébánián. Volt eset, amikor a cukrász is megjelent, és kért egy kis segítséget a jelentés elkészítéséhez.

1961-ben a börtönből szabadult Bulányi György piarista atya Pécelre jött, hogy segítője legyen a felszaporodott munkában. Tőle tanult egy egészen új szemléletet, az evangéliumi radikális erkölcstant. A szeretet kézzelfogható törvényét: az adást, a szolgálatot, a megbocsátást, a szelídség keresztényi erkölcsét. Bulányi atya mellett ő lesz a másik nagy alakja az ún. Bokor mozgalomnak. Különböző csoportokat szervez a faluban a felnőttek, az egyetemi ifjúság, sőt a kisiskolások és a cigányok köréből is.

Halász atya kiegyensúlyozott lénye emberi méltóságról tanúskodott, szeretet-kisugárzása vonzotta a közösség minden generációját. Nem kímélte önmagát, nem ismert fáradtságot, szabadnapot, fogadóórát, Nyitott volt az ajtaja és a szíve, mindenkor, mindenkinek. Péceli közösségének egyik vezetője, Kaszap István, aki később önkormányzati képviselő is lett, így emlékezik rá:

*„Már az első találkozáson lenyűgözött minket Bandi bácsi - a papoknál szokatlan - közvetlen stílusa, ájtatosság nélküli racionális beszéde. Nagyon mély benyomást tett ránk. Amint megjelentünk a templomban, Bandi bácsitól írásos meghívást kaptunk egy előadás-sorozatra. Minden alkalommal más volt az előadó. Izgalmasabbnál izgalmasabb témákban hallgattunk tartalmas előadásokat. A sorozat végén Bandi bácsi javaslatot tett arra, hogy kisebb csoportokban folytassuk az önképzést, s így jó barátokra találtunk. Elfogadtuk a meghívást, és elkezdtük a lelkiismeretünk átformálását az evangéliumok szellemében, a Keressétek Isten Országát c. kötetek tanulmányozása segítségével. Évenként lelkigyakorlatra mentünk. Általában ez 3 napos kiszakadás a napi „darálóból”, tartalmas előadásokkal tarkított tematikus alkalom, sok meditációs lehetőséggel. Közösségben éltünk,* *mely 10-15 fős autonóm, baráti társaságokat jelent, akik házanként rendszeresen találkoznak, közösen tanulnak, imádkoznak, egymást és másokat is segítenek. E közösségek hálózata a 70 éves Bokor lelkiségi mozgalom. Új plébániai/helyi egyházközségi modell megvalósítását* *kezdtük el Bandi bácsi vezetésével. A vasárnapi szentmisén kívül rendszeres, személyesebb találkozókra, „munka” megbeszélésekre is lehetőség adódott a kisközösségek együttműködése által. Bandi bácsival együtt fogadtunk be hajléktalan fiatalt, segítettük az egyházközösségi életet, dolgoztunk a helyi rászorulókért…*

*A harmadik gyermekünk születésének idején eladtuk a lakótelepi lakásunkat, hogy vagyonunkat megosztva egy péceli nagycsaláddal kezdjünk építkezni. Az évek során ez közösségi házzá fejlődött. Mi a mai napig harmincöt személyt, családot fogadtunk be a házunkba, adtunk pár hónapos itt lakástól kezdve pár éves itt tartózkodásig lehetőséget számukra. Társaink, közösségi testvéreink és barátaink ugyanezt tették, és közösen tesszük mind a mai napig.*

*Bandi bácsi megismerésével számunkra egy új életforma vált gyakorlattá, mely valósággá teszi Jézus ígéretét: bármit is teszünk tanításának szellemében másokért, már itt a földön 100 annyit kapunk vissza.*

*Tapasztaljuk: ‹jónak lenni jó›.”*

Több, mint 30 évig maradt a faluban; ilyen hosszan azóta sem volt senki sem plébános itt; sőt a váci egyházmegyében sem volt senki, aki egy helyen ennyi időt töltött volna.

1983. július 1-gyel – „egyházi érdekből és egészségi állapotára való tekintettel”, erős ÁEH nyomásra - mely minden bizonnyal a Bokor-mozgalomban játszott aktív szerepével volt kapcsolatos – püspöke váratlanul nyugdíjazta.

Lelkivezetőként szembesült az alkoholizmus családokat szétromboló hatásával. Ezért nyugdíjazása után 1985.jan.19-én elindította a katolikus alkoholistamentő szolgálatot. Sok viszontagság és nehézség ellenére ez a munkája is sikeresnek bizonyult, ma is működik a Szolgálat. 1997. augusztus 20-án Göncz Árpádtól Köztársasági Arany Emlékérem kitüntetést kapott az iszákosmentésért, Pécel város pedig díszpolgárává avatta. A Gulyás testvérek – közel 10 éven át követve tevékenységét - kétrészes portréfilmet készítettek életéről.

2001. szeptember 25.-én ott halt meg.

Az aktív közösségek létrehozásával nemcsak a katolikus közösség, hanem egész Pécel nyert, hatása a mai napig érezhető.

A 100 éves születésnapja alkalmából emlékére újra megtelt a templom, pedig már több, mint 30 év telt el a távozása óta!

Halász atya papi jelmondata ez volt: „Kevesebb lesz a világban a szenvedés, ha én nem okozok senkinek, soha.” Eszerint tett egész életében!

Dévai Zoltán és Marika, Fityus Géza és Zsuzsa, Kaszap István és Márti, Szekeresné Kaszap Ági, Vécsei András (www.pecel.vaciegyhazmegye.hu)